
Text rozhodnutia
Súd: Krajský súd Prešov Spisová značka: 7CoCsp/4/2020 Identifikačné číslo súdneho spisu: 8719202874 Dátum vydania rozhodnutia: 20. 07. 2020 Meno a priezvisko sudcu, VSÚ: JUDr. Branislav Breza ECLI: ECLI:SK:KSPO:2020:8719202874.2 Uznesenie Krajský súd v Prešove v senáte zloženom z predsedu senátu JUDr. Branislava Brezu a sudcov JUDr. Martina Fiľakovského a JUDr. Anny Kovaľovej v právnej veci žalobkyne J. Y.ej, nar. XX.XX.XXXX, zomrelej XX.XX.XXXX, naposledy bývajúcej v U., na ul. XX. augusta č. XXX/XX, proti žalovanému PROFI CREDIT Slovakia, s.r.o., so sídlom v Bratislave, na ul. Pribinovej č. 25, IČO: 35 792 752, právne zastúpenému Advokátska kancelária JUDr. Andrea Cviková, s.r.o., so sídlom v Bratislave, na ul. Kubániho č. 16, IČO: 47 233 516, o primerané finančné zadosťučinenie, o odvolaní žalovaného proti rozsudku Okresného súdu Poprad zo dňa 08.10.2019 č.k. 17Csp 60/2019-32 takto r o z h o d o l : Zrušuje rozsudok a konanie zastavuje. Žalovanému sa nepriznáva náhrada trov konania. o d ô v o d n e n i e : 1. Prvoinštančný súd napadnutým rozsudkom uložil žalovanému povinnosť zaplatiť žalobkyni sumu 350 eur. V prevyšujúcej časti žalobu zamietol. Žalobkyni priznal voči žalovanému náhradu trov konania v plnom rozsahu. 2. Proti tomuto rozsudku podal v zákonom stanovenej lehote odvolanie žalovaný. Navrhol rozsudok zrušiť a vec vrátiť na nové konanie a rozhodnutie. 3. V priebehu odvolacieho konania dňa 27.02.2020 zomrela žalobkyňa (úmrtný list nachádzajúci sa na č.l. 73 spisu). 4. V prejednávanej veci predmetom konania bol nárok na primerané finančné zadosťučinenie uplatnený v zmysle ust. § 3 ods. 5 zákona č. 250/2007 Z.z. o ochrane spotrebiteľa v znení neskorších predpisov. Právo na primerané finančné zadosťučinenie je rýdzo osobnej povahy a zaniká smrťou strany. Na dedičov neprechádza a nestáva sa predmetom dedenia. Uvedené priamo vyplýva z ust. § 579 ods. 2 Občianskeho zákonníka, podľa ktorého smrťou veriteľa právo zanikne, ak bolo plnenie obmedzené len na jeho osobu; zanikne aj právo na bolestné a na náhradu za sťaženie spoločenského uplatnenia. 5. Žalobkyňa v čase rozhodovania odvolacieho súdu teda nemala procesnú subjektivitu vyplývajúcu z ust. § 62 C.s.p. Nedostatok tejto procesnej subjektivity je neodstrániteľným nedostatkom podmienky konania, ktorý vedie vždy k zastaveniu konania (§ 161 C.s.p.). 6. S prihliadnutím na uvedené odvolací súd postupom vyplývajúcim z ust. § 389 ods. 1 písm. a) C.s.p. v spojení s ust. § 391 ods. 1 C.s.p. rozsudok zrušil a konanie zastavil. 7. O trovách konania rozhodol podľa ust. § 396 ods. 1 C.s.p. v spojení s ust. § 255 ods. 1 C.s.p. Dôvodom takéhoto rozhodnutia o trovách bola skutočnosť, že žalobkyňa v priebehu odvolacieho konania zomrela, a preto v dôsledku straty procesnej subjektivity nemohla byť zaviazaná na náhradu trov konania žalovanému. 8. Rozhodnutie bolo prijaté pomerom hlasov 3 : 0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 odsek 1 C.s.p.). Dovolateľ musí byť s výnimkou prípadov podľa § 429 odsek 2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 odsek 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

